**Vedlegg F - APPENDIKS UF**

**DIREKTEDØMT FLEET-SEILING**

Utgave for 2025 Grundig Women’s Regatta

Versjon: Februar 2025

Direktedømt fleet-seiling skal gjennomføres i henhold til Kappseilingsreglene som endret i henhold til dette appendikset. Seilasene skal direktedømmes. Regelendringene i UF1 er godkjent av World Sailing i henhold til Regulation 20.3(d)(ii) med forbehold om at kun oppgitte alternativer er brukt og at stevnet er i overensstemmelse med følgende begrensninger:

1. Maksimal feltstørrelse på 25 båter.
2. Minste forholdstall mellom antall dommerbåter og båter skal være 1:5. Anbefalt forholdstall er 1:3, spesielt når båtene i feltet er jevne, eller når banen er slik at båtene spres over et stort område.
3. Hvis en organiserende myndighet ønsker å bruke UF når kriteriene i punkt 1 eller 2 ikke er oppfylt, må den ha forhåndsgodkjennelse fra World Sailing. Forespørsler sendes til rules@sailing.org.

Disse begrensningene gjelder for antall båter i feltet basert på antallet ved starten av stevnet eller stadiet. En organiserende myndighet eller regattakomité vil ikke bevisst manipulere stevnet eller stadiene for å omgå disse begrensningene. En organiserende myndighet som har felt som overstiger disse begrensningene, kan velge å bruke «Umpire observation». Ordlyd for standard seilingsbestemmelser for dette er tilgjengelig på [www.sailing.org/racingrules](http://www.sailing.org/racingrules).

Dette appendikset gjelder kun når det er referert til i kunngjøringen og gjort tilgjengelig for alle deltakere.

**UF 1 ENDRINGER AV DEFINISJONER; REGLENE I DEL 1 OG 2, OG REGEL 70**

UF 1.1 Tilføy til definisjonen Riktig kurs: «En båt som tar en straff eller som manøvrerer for å ta en straff, seiler ikke riktig kurs».

UF 1.2 Tilføy til regel 2: «En båt som kappseiler behøver ikke ta en straff med mindre en dommer gir signal om å gjøre det.»

UF 1.3 Tilføy ny regel 7 i Del 1:

7 SISTE SIKRE OBSERVASJON

Dommerne vil legge til grunn at en båts tilstand, eller dens relasjon til en annen båt, ikke har endret seg før de er sikre på at den har endret seg.

UF 1.4 Endre regelnummer 14 til 14.1 og legg til

14.2 Når det er berøring som forårsaker skade, eller dommerne bestemmer at en båt har brutt regel 14 og skade oppstår, kan de, uten en høring, gi en poengstraff til enhver båt involvert i hendelsen. Minimum poengstraff som skal gis i et slikt tilfelle er i henhold til Vedlegg E.

14.3 Når det er berøring mellom skrog, baugspryd, ror, rigg, rekkestøtter eller pushpit, kan dommerne, uten en høring, gi en poengstraff på 1 poeng til en båt som er blitt straffet i hendelsen. I tillegg kan dommerne også gi en poengstraff på 1 poeng til andre båter hvis dommerne anser at disse båtene har bidratt til berøringen.

UF 1.5 Når regel 20 gjelder, kreves følgende armsignaler i tillegg til praiing:

(1) For «Plass til å stagvende», gjentatt og tydelig peking mot lo; og

(2) For «Slå selv», gjentatt og tydelig peking mot den andre båten og vinking med armen mot lo.

UF 1.6 Regel 70.1 er erstattet med: Bortsett fra når regel 70.3 gjelder, kan en part i en høring kun appellere en protestkomiteavgjørelse eller dens prosedyrer, men ikke kjensgjerningene, under regel 69 til nasjonal myndighet.

UF 1.7 Regel 70.2 er slettet

**UF 2 ENDRINGER AV ANDRE REGLER**

UF 2.1 Regel 28.2 er endret til:

28 SEILE LØPET

28.2 En båt kan rette enhver feil i seile løpet, forutsatt at den ikke har rundet neste merke eller krysset mållinjen for å fullføre.

UF 2.2 Regel 31 er endret til:

31 BERØRE ET MERKE

Når en båt kappseiler skal hverken mannskap, skrog, baugspryd, ror, rekkestøtter eller pushpit berøre et startmerke før den starter, et merke som begynner, avgrenser eller avslutter den legg av løpet båten seiler, eller et målmerke etter at den har fullført. I tillegg skal en båt, mens den kappseiler, ikke berøre en komitébåt som også er et merke.

**UF 3 PROTESTER OG STRAFFER PÅ VANNET**

UF 3.1 Regel 44.1 er endret til: «En båt kan ta en straff når den, i en hendelse mens den kappseiler, kan ha brutt en eller flere regler i Del 2 (bortsett fra regel 14 når den har forårsaket personskade eller alvorlig skade på materiell), regel 31 eller regel 42.

Men,

(a) når en båt kan ha brutt en regel i Del 2 og regel 31 i samme hendelse, behøver den ikke ta straffen for å ha brutt regel 31;

(b) hvis båten forårsaket personskade eller alvorlig skade på materiell eller, til tross for å ha tatt en straff, vant en betydelig fordel i seilasen eller serien ved sitt regelbrudd, skal straffen være å trekke seg fra seilasen.»

UF 3.2 En straff i regel 44.1 er en entørnstraff eller halvtørstraff.

(a) Hvis det er en straff gitt av en dommer, er det en entørnstraff som skal tas i henhold til regel 44.2.

(b) Hvis det er en frivillig straff, er det en halvtørnstraff som skal tas på følgende måte etter å ha kommet godt klar av andre båter så snart som mulig etter hendelsen:

1. Før startsignalet eller på en legg av løpet mot et kryssmerke skal den jibbe og, så snart som rimelig mulig, loffe til en bidevinds kurs.

2. På en legg av løpet mot gaten eller mållinjen skal den stagvende og, så snart som rimelig mulig, falle av til en kurs lavere enn 90 grader på sann vind.

Når en båt tar straffen ved eller nær mållinjen, skal skroget være helt på løpsiden av linjen før den fullfører.

UF 3.3 Protester fra båter på vannet og straffer

(a) Mens den kappseiler kan en båt protestere mot en annen båt under en regel i Del 2 (unntatt regel 14) for en hendelse den selv var involvert i, under regel 31, eller regel 42 ved tydelig å vise et rødt flagg ved første rimelige anledning for hver hendelse. Den skal fjerne flagget før, eller ved første rimelige anledning etter at en båt involvert i hendelsen har tatt en frivillig straff, eller etter en dommeravgjørelse.

(b) En båt som protesterer slik det foreskrives i regel UF3.3(a) har ikke krav på en høring. I stedet kan en båt som er involvert i hendelsen innrømme regelbruddet ved straks å ta en straff. En dommer kan straffe enhver båt som brøt en regel og ikke var frifunnet, med mindre båten tok en straff frivillig.

UF 3.4 Straffer og protester initiert av en dommer

(a) Når en båt

(1) bryter regel 31 og ikke tar en straff,

(2) bryter regel 42

(3) tjener en fordel til tross for å ha tatt en straff,

(4) bryter mot god sportsånd,

(5) ikke overholder regel UF3.6 eller unnlater å følge et signal gitt av en dommer, eller

(6) bryter en regel i seilingsbestemmelsene med notasjonen «[NP]».

kan en dommer straffe den uten en protest fra en annen båt ved å signalere i henhold til regel UF3.5(b) eller UF3.5(c). Hvis en båt straffes under regel UF3.4(a)(5) for ikke å ha tatt en straff eller for ikke å ha tatt en straff korrekt, kanselleres den opprinnelige straffen.

(b) En dommer som finner, basert på sine egne observasjoner eller en mottatt rapport fra hvem som helst, at en båt kan ha brutt en regel, annet enn regel UF3.6, eller regel 28, eller en regel som er listet opp i regel UF3.3(a), kan informere protestkomiteen for at den skal handle under regel 60.1. Men dommeren vil ikke informere protestkomiteen om et påstått brudd på regel 14 hvis det ikke er materiell- eller personskade.

(c) Når en båt ikke overholder regel UF2.1 (regel 28), skal en dommer diskvalifisere båten i henhold til regel UF3.5(c).

UF 3.5 Dommersignaler

En dommer vil gi signal om en avgjørelse som følger:

(a) Et grønt og hvitt flagg med én lang lyd betyr «Ingen straff».

(b) Et rødt flagg med én lang lyd betyr «En straff er gitt eller en straff er fremdeles utestående». Dommeren vil praie eller gi signal for å identifisere relevant båt.

(c) Et sort flagg med én lang lyd betyr «En båt er diskvalifisert». Dommeren vil praie eller gi signal for å identifisere den diskvalifiserte båten.

UF 3.6 Ilagte straffer

(a) En båt som er straffet under regel UF3.5(b) skal ta en straff.

(b) En båt som er diskvalifisert under regel UF3.5(c) kappseiler ikke lenger og skal straks forlate baneområdet.

**UF 4 REGATTAKOMITEENS HANDLINGER**

UF 4.1 Regattakomiteen vil etter at båtene har fullført, informere deltakerne om resultatene på den offisielle oppslagstavlen.

**UF 5 PROTESTER; SØKNADER OM GODTGJØRELSE ELLER GJENÅPNING; APPELLER; ANDRE PROSEDYRER**

UF 5.1 Ingen skritt av noe slag kan tas i forbindelse med dommernes handlinger eller mangel på handlinger.

UF 5.2 En båt som har til hensikt å

(a) protestere mot en annen båt under en annen regel enn regel UF3.6 eller regel 28, eller en regel listet opp i regel UF3.3(a).

(b) protestere mot en annen båt under regel 14 hvis det var berøring som forårsaket materiell- eller personskade, eller

(c) søke om godtgjørelse,

behøver ikke å vise rødt flagg eller praie protest, og skal informere regattakomiteen om dette ved første rimelige anledning.

UF 5.3 Regattakomiteen vil straks informere protestkomiteen og eventuelle påprotesterte båter om protester eller søknader om godtgjørelse som den er gjort oppmerksom på under regel UF5.2.

UF 5.4 Regattakomiteen vil ikke protestere på en båt, bortsett fra under seilingsbestemmelse 4.

UF 5.5 Teknisk komité vil bare protestere på en båt under regel 60.1 når den avgjør at en båt eller personlig utstyr ikke er i overensstemmelse med klassereglene, regel 50, eller regler i utstyrsreglene for stevnet.

UF 5.6 Tidsfristen angitt i regel UF5.2 gjelder også for protester under reglene UF5.4, og UF5.5 når slike protester er tillatt. Protestkomiteen skal forlenge tidsfristen hvis det er god grunn til å gjøre det.

UF 5.7 Høringer

Unntatt for høringer under regel 69.2, gjelder:

(a) Protester og søknader om godtgjørelse behøver ikke være skriftlige.

(b) Protestkomiteen kan informere partene og tidfeste høringen på en hvilken som helst måte den finner passende, og kan gi beskjed om dette muntlig.

(c) Protestkomiteen kan ta opp bevis og gjennomføre høringen på hvilken som helst måte den finner formålstjenlig, og kan gi sin avgjørelse muntlig.

(d) Protestkomiteavgjørelser som endrer scoren til en eller flere båter, skal kommuniseres til alle båtene.

UF 5.8 Regel 60.5 er erstattet med: «Hvis protestkomiteen avgjør at en båt har brutt en regel og ikke var frifunnet, kan den gi andre straffer enn diskvalifisering (inklusive ikke å gi noen straff). Hvis en båt har brutt en regel når den ikke kappseiler, skal protestkomiteen avgjøre om den vil anvende straffen på seilasen seilt nærmest i tid til tidspunktet for hendelsen eller finne andre løsninger.»

UF 5.9 Regel 63.7(b) er endret til «En part i høringen kan ikke be om en gjenåpning».